19. Ankestyrelsens statistik over ankeafgørelser 2020 (Åben)
Tidl. politisk behandling BY, 27.10.20, pkt. 16 
Forventet sagsgang
AU, BS-U, SS-U, ØK, BY
Lovgrundlag
Retssikkerhedsloven
SAGENS INDHOLD
Byrådet skal i denne sag tage stilling til Ankestyrelsens statistik over ankeafgørelser 
(klagesager) for 2020. Byrådet skal endvidere tage stilling til de initiativer, der iværksættes i forlængelse af 
statistikkerne.
Ankestyrelsen udsender hvert år en statistik over samtlige klagesager, som Ankestyrelsen har behandlet 
det forudgående år. Statistikken omfatter de kommunale afgørelser, som borgerne har klaget over, og som 
derefter har været til behandling i Ankestyrelsen. 
Som opfølgning på Ankestyrelsens statistik for 2020 har Børn og Kultur, Social og Sundhed samt Job og 
Økonomi udarbejdet notater, der beskriver statistikkerne på deres respektive områder. Formålet er at give 
udvalgene og Byrådet det bedst mulige grundlag for at følge udviklingen på områderne og eventuelt 
iværksætte initiativer med henblik på at forbedre kvaliteten af sagsbehandlingen.  
Det bemærkes, at Ankestyrelsens statistik igennem de seneste tre år har været behandlet sammen med 
Social- og Indenrigsministeriets Danmarkskort over omgørelsesprocenter på socialområdet. Byrådet har 
senest behandlet sagen på sit møde 27. oktober 2020. 
Fremadrettet vil sagerne blive behandlet som to separate sager. Dette skyldes bl.a., at Ankestyrelsens 
statistik og Danmarkskortet omfatter forskellige lov-/sagsområder. En opdeling af sagerne vil derfor give et 
bedre overblik. Endvidere offentliggøres Ankestyrelsens statistik og Danmarkskortet på forskellige 
tidspunkter. En opdeling af sagerne betyder således, at Byrådets behandling af Ankestyrelsens statistik for 
det forudgående år ikke længere skal afvente offentliggørelsen af Danmarkskortet.    
VURDERING
Ankestyrelsen har i 2020 truffet afgørelse i 264 klagesager inden for børne- og familieområdet, 
socialområdet og arbejdsmarkedsområdet i [adresse]. Klagesagerne er fordelt på Børn og Kultur 
(117), Social og Sundhed (33) samt Job og Økonomi (114). Ankestyrelsen har afvist 25 af sagerne. 
Fordelingen af de afviste sager på de respektive fagområder fremgår nedenfor.
I de behandlede sager kan Ankestyrelsen enten vælge at stadfæste eller ændre/omgøre kommunens 
afgørelse eller at hjemvise den pågældende sag til fornyet behandling. Ankestyrelsens begreber i forhold 
til klagesager er udspecificeret i vedlagte notat.
I 2020 valgte Ankestyrelsen at stadfæste 72% af samtlige sager fra [adresse], hvilket er udtryk 
for, at Ankestyrelsen har været enig i størstedelen af kommunens afgørelser. Derudover blev 15% hjemvist 
til fornyet behandling, mens 13% blev ændret/omgjort.
Byråd
27-04-2021 19:00
Sagsnr. EMN-2020-18656
DokID: 2401775
August Christensen
Det bemærkes endvidere, at det kun er en lille del af de afgørelser, som kommunen træffer, der bliver 
påklaget til Ankestyrelsen. Omgørelsesprocenten er dermed ikke et generelt udtryk for kvaliteten af 
kommunernes sagsbehandling.
Nedenfor er en sammenfatning for hvert område. 
 
Børn og Kultur 
Ankestyrelsen har i 2020 behandlet 117 klagesager inden for børne- og familieområdet. Heraf er 14 sager 
afvist, og der er således truffet afgørelse i 103 klagesager. Det handler både om familiesager og sager 
vedrørende børn med betydelige funktionsnedsættelser (børnehandicapområdet). 
Ankestyrelsen stadfæstede 67 % af afgørelserne. 
I 2020 hjemviste Ankestyrelsen 18 klagesager og ændrede 16 klagesager svarende til en 
omgørelsesprocent på 33. Til sammenligning hjemviste Ankestyrelsen i 2019 18 klagesager og ændrede 
ni klagesager svarende til en omgørelsesprocent på 38. 
Børn og Kultur gennemgår løbende de klagesager, som Ankestyrelsen enten ændrer/ophæver eller 
hjemviser, og som dermed er omfattet af omgørelsesprocenten. 
Størstedelen af de hjemviste eller ændrede afgørelser vedrører børnehandicapområdet og skyldes, at 
sagerne efter Ankestyrelsens vurdering ikke er blevet oplyst og undersøgt i tilstrækkelig grad eller, at 
afgørelserne ikke er tilstrækkeligt begrundet. Det er Børn og Kulturs vurdering, at Ankestyrelsen stiller 
stadigt større krav til oplysningsgrundlaget i sagen, hvilket også underbygges af analyse- og læringsforløbet 
i 2019 og 2020.
Børn og Kultur arbejder kontinuerligt med at kvalificere sagsbehandlingen, og der er fortsat fokus på at få 
indsamlet de nødvendige oplysninger, så sager ikke hjemvises pga. manglende oplysning og 
dokumentation. 
Social og Sundhed
Ankestyrelsen har i 2020 behandlet 33 klagesager på social- og sundhedsområdet. Heraf er to sager afvist, 
og der er således truffet afgørelse i 31 klagesager. 
Ankestyrelsen stadfæstede 68 % af afgørelserne.
I 2020 hjemviste Ankestyrelsen ni klagesager og ændrede én klagesag svarende til en omgørelsesprocent 
på 32. Til sammenligning hjemviste Ankestyrelsen i 2019 otte klagesager og ændrede tre klagesager 
svarende til en omgørelsesprocent på 42. 
Social og Sundhed gennemgår løbende de klagesager, som Ankestyrelsen enten ændrer/ophæver eller 
hjemviser, og som dermed er omfattet af omgørelsesprocenten.
Fire af de hjemviste sager omhandler kompensation for merudgifter, som følge af en funktionsnedsættelse, 
og hjemvisningerne begrundes med mangelfuld dokumentation og oplysning af sagerne. De øvrige fem 
hjemviste sager fordeler sig på forskellige bestemmelser.
Social og Sundhed arbejder løbende med at opkvalificere sagsbehandlingen og har særligt fokus på at 
afklare mere præcist, hvor hvilke krav Ankestyrelsen stiller til oplysningen af sagerne, samt hvilken form for 
dokumentation Ankestyrelsen kræver på de enkelte sagsområder. 
Job og Økonomi
Ankestyrelsen har i 2020 behandlet 114 klagesager på arbejdsmarkedsområdet. Heraf er ni sager afvist, 
og der er således truffet afgørelse i 105 klagesager. 
Ankestyrelsen har omgjort 21 % af afgørelserne, hvilket betyder, at 79 % af afgørelserne er stadfæstede. 
I 2020 hjemviste Ankestyrelsen otte klagesager og ændrede 14 klagesager svarende til en 
omgørelsesprocent på 21 %. Til sammenligning hjemviste Ankestyrelsen i 2019 19 klagesager og ændrede 
19 klagesager svarende til en omgørelsesprocent på 39 %. 
Job og Økonomi gennemgår løbende de klagesager, som Ankestyrelsen enten ændrer/ophæver eller 
hjemviser, og som dermed er omfattet af omgørelsesprocenten. Gennemgangen af afgørelserne sker med 
et læringsperspektiv. Formålet er bl.a. at afdække, om der er behov for justeringer i sagsbehandlingen i 
Jobcentret – fx ved ændringer i Ankestyrelsens praksis i fortolkning af lovgivning eller ny lovgivning.
Inden for lov om en aktiv beskæftigelsesindsats har Ankestyrelsen truffet afgørelse i 16 sager, idet en sag 
er blevet afvist. Job og Økonomi bemærker, at omgørelsesprocenten inden for lov om en aktiv 
beskæftigelsesindsats er faldet fra 44 % i 2019 til 0 % i 2020. Job og Økonomi vurderer, at dette viser, at 
Ankestyrelsens præcisering af praksis i 1. halvår 2019 på dette lovområde nu er velimplementeret i 
sagsbehandlingen. 
Inden for lov om aktiv socialpolitik har Ankestyrelsen truffet afgørelse i 34 sager. I forhold til afgørelser 
inden for lov om aktiv socialpolitik er omgørelsesprocenten faldet fra 45 % i 2019 til 35 % i 2020. Job og 
Økonomi vurderer, at den faldende omgørelsesprocent fra 2019 til 2020 er udtryk for, at de initiativer, der 
blev iværksat i efteråret 2018 med henblik på at forbedre sagsbehandlingen inden for lovområdet, har virket. 
Derudover har sagsbehandlerne inden for dette lovområde gennemført et individuelt tilrettelagt 
uddannelsesforløb i 2020 bl.a. med henblik på at højne det faglige niveau. 
Der vil blive iværksat et læringsforløb på beskæftigelsesområdet med Ankestyrelsen med henblik på at 
opretholde og videreudvikle det høje niveau for sagsbehandling.
Høring - Handicaprådet
Handicaprådet har 11. marts 2021 afgivet høringssvar til notater for henholdsvis børneområdet samt social- 
og sundhedsområdet. Handicaprådet anerkender faldet i omgørelsesprocenten, men finder stigningen i 
antallet af klager bekymrende. Rådet giver udtryk for, at tallene på børnehandicapområdet ikke på 
tilstrækkelig vis afspejler de ressourcer, der er tilført på området de senere år. 
 
Børn og Kultur kan ikke give en entydig forklaring på stigningen i antallet af klagesager, men vurderer, at 
den bl.a. kan skyldes mediernes øgede bevågenhed på området, den årlige offentliggørelse af 
Danmarkskortet og Børn og Kulturs øgede fokus på at oplyse borgerne om deres rettigheder. Børn og 
Kultur hæfter sig samtidig ved faldet i omgørelsesprocenten på børne- og familieområdet på 5 procentpoint 
fra 2019 til 2020.
Handicaprådet nævner desuden, at Ankestyrelsen har foretaget stikprøvekontrol af ikke-påklagede 
afgørelser, hvor der i mere end 25 procent af disse sager var fejl, som ville have ført til omgørelse eller 
hjemvisning. Børn og Kultur bemærker, at undersøgelsen, som Handicaprådet henviser til, vedrører ikke-
påklagede sager fra 2017 og 2018, ligesom at der er tale om landsdækkende tal.
Børn og Kultur og Social og Sundhed bemærker, at der på tværs af hele socialområdet løbende arbejdes 
på at øge kvaliteten i sagsbehandlingen, så der leves op til Ankestyrelsens krav til dokumentation. Dette er 
bl.a. sket i form af analyse- og læringsforløbet, som Ankestyrelsen har gennemført på 
børnehandicapområdet i 2019-2020. Forløbet har yderligere skærpet forvaltningens opmærksomhed på at 
sikre, at bevillingerne opfylder lovgivningens rammer og intentioner, herunder dokumentationskrav.
Høring - Ældrerådet
Ældrerådet har 15. marts 2021 afgivet høringssvar til notat om statistik på social- og sundhedsområdet.
Ældrerådet anfører, at der umiddelbart er et mindre antal sager inden for ældreområdet, der har givet 
anledning til bemærkninger. Rådet genrejser på baggrund af notatet et tidligere fremsendt ønske om, at 
iværksætte en analyse og faglig afdækning af behovet for dokumentation på ældreområdet. 
Social og Sundhed er enig i, at Ankestyrelsens nuværende dokumentationskrav forårsager et stort 
administrativt ressourceforbrug, hvilket også er en kendt problematik i andre kommuner. Dette diskuteres 
løbende i Ankestyrelsens dialogforum, hvor bl.a. fem kommuner og KL er repræsenteret.
ØKONOMI
For Favrskov Kommune er der umiddelbart ingen direkte økonomiske konsekvenser forbundet med sagen. 
INDDRAGELSE 
Notaterne vedrørende social- og sundhedsområdet samt børneområdet har været i høring hos 
Handicaprådet. Notatet vedrørende social- og sundhedsområdet har endvidere været i høring hos 
Ældrerådet.
INDSTILLING
Direktørerne for Børn og Kultur, Social og Sundhed og den konstituerede direktør for Job og Økonomi 
indstiller til Byrådet:
 
1.
At Ankestyrelsens statistik på Børne- og Skoleudvalgets område tages til efterretning, og at de 
iværksatte initiativer godkendes.
2.
At Ankestyrelsens statistik på [adresse] og Sundhedsudvalgets område tages til efterretning, og at de 
iværksatte initiativer godkendes.  
3.
At Ankestyrelsens statistik på Arbejdsmarkedsudvalgets område tages til efterretning, og at de 
iværksatte initiativer godkendes.  
BESLUTNING
Arbejdsmarkedsudvalget, 6.april 2021: 
Fraværende Ingen
Indstilles godkendt.
Social- og Sundhedsudvalget, 6. april 2021:
Fraværende: Ingen
Ad 2. Indstilles godkendt.
Børne- og Skoleudvalget. 7. april 2021:
Fraværende: Ingen. 
Ad. 1. Indstilles godkendt.
Økonomiudvalget, 20. april 2021:
Fraværende: Ingen.
Indstilles godkendt. 
Byrådet, 27. april 2021:
Fraværende: Ingen
Godkendt.
Bilag
1.
Ankestyrelsens begreber i forhold til klagesager 2020 (2406957)
2.
Notat om statistik over klagesager på børneområdet i 2020 (2402588)
3.
Notat om statistik over klagesager på social- og sundhedsområdet 2020 (2405136)
4.
Notat om statistik over klagesager på arbejdsmarkedsområdet 2020 (2402688)
5.
Høringssvar fra Handicaprådet  af 13. marts 2021 (2418427)
6.
Høringssvar fra Ældrerådet af 15. marts 2021 (2418419)
